ЗЭКЪОШНЫГЪ 04 2004

Афыпсыпэ къуаджэр джы зыдэщыс чIыпIэм зытIысыгъэм 2004-рэ илъэсым, чылэм иефэндэу, усакIоу Зэрамыку Алджэрые зэритхэу, шъэм тIокIитIур ригъэхъугъ. А мэфэкI шIагъор, къоджэдэсхэми Тэхъутэмыкъое районми, нэмыкI районхэми, къалэхэми ащыпсэухэрэм ягуапэу адыхагъэунэфыкIыгъ, Афыпсыпэ ицIыф пIугъэхэм хэгъэгум Iофышхоу фашIагъэм осэ ин фашIызэ, афэгушIуагъэх, чылэм ыцIэ дышъэ хьарыфхэмкIэ лъэпкъым итарихъ хэзытхагъэхэм атефэрэ щытхъур афаIуагъ.
Афыпсыпэ ихъишъэ, ицIыф шIагъомэ яIэшIагъэхэр къыриIотыкIэу Зэрамыку Алджэрые поэмэ ин ытхыгъ. ГущыIэ къызэрыкIокIэ тхыгъэм нахьи усэкIэ къэIуагъэр бэкIэ нахь гъэшIэгъон зэрэхъурэр къыдэтлъыти, къуаджэм имэфэкIэу Афыпсыпэ щырекIокIыгъэм ыуж поэмэм щыщ пычыгъохэр «Зэ-къошныгъэм» инэкIубгъохэм къарыдгъэхьанэу итхъухьагъ. АщкIэ тэри, журналым иIофышIэхэми иеджакIохэми, джыри зэ Афыпсыпэ щыщхэм тазэ-рэфэгушIорэр, насыпи, хъяри, псауныгъи къябэкIэу щыIэнхэу тазэрэфэлъаIорэр къэтэIо.

Зэрамыку Алджэрый

Афыпсып

Поэмэм щыщ пычыгъохэр

I

. . . . . . . . . . . . . . . . . . . . . . . . . . . . . . .
. . . . . . . . . . . . . . . . . . . . . . . . . . . . . . . 

II

Адыгэмэ язы къутамэу,
Зы лъэпкъы инэу, зы лъэпкъы лъэшэу,
Хы ШIуцIэ Iушъор ипсэупIэшIоу
ЩыIагъэх шапсыгъэхэр бэшIагъэу.

Урысыер хы ШIуцIэ гъогум фэбанэ,
Шапсыгъэхэр хы ШIуцIэ Iушъом IокIуадэх,
Зы купым хы кIыбыр нэпцIы хэкIыпIэу егъоты,
Зы купыр Пшызэ Iушъо, темэнылъэм екIужьы.

А лъэхъаным сыд тилажьэу
Зэо-банэр къытфахьыгъ?
ШапсыгъэлIмэ янахьыби
Мыщ имашIо щыфэхыгъ.

ТичIыгужъы тисыжьынэу,
Фитыныгъэ тимыIэжьэу
Зэо мыгъор аухыгъ.
Темэнылъэр нахь тфэшъуашэу,
Нахьы лъэшмэ тфыхахыгъ.

Къэнэжьыным пае лъэпкъыр,
Къаплъыхьанэу темэнылъэр,
Къыхахынэу чIыгу налъэр
Къэшэсыгъэх шапсыгъэлIхэр.

Алъэгъугъэр агъэшIагъоу,
Афыпс псыхъо рыгъозагъэх,
АшIоигъом нэмысыгъэу
Пшызэ Iушъо къынэсыгъэх.

Хэлъэдэжьэу Пшызэ псыхъор
ТилIыхъужъмэ алъэгъугъ,
ЧIыгу налъэу дэхэ дэдэр
ГъэпсэфыпIэу къыхахыгъ.

ГъэпсэфыпIэ зыщырахым,
Iэгъо-блэгъур къаплъыхьагъ,
ЧIыгоу Iулъыр агу зырехьым,
Щыпсэунхэу рахъухьагъ.

Мы дунаим изы шIагъоу,
Зы лъэужи нэмысыгъэу,
Псыхъо Iушъор зэлъиубытэу,
Мэзы иным зыщеушъомбгъу.

Гъэстыныпхъэр, псэолъапхъэр,
Мэзы шIагъом хизэу хэт,
Тылэжьышъумэ чIыгу налъэр,
Щыбэгъонэу лъэпкъыр къэт.

Афыпси Пшызэпси зэхэлъэдэжьых,
Зэдэлэжьэнхэу зэкъоуцожьых,
Шапсыгъэхэр зэкъоуцох,
ЗэдэIужьых, зэдеIэжьых.

Ацумыжъхэр апэу къэтIысыгъэх,
Шъхьэлахъохэр ахэм къалъысыгъэх,
ТIэшъухэр, Нэгъуцухэр, Шъэумэнхэр,
Шэуджэнхэр, Тыгъужъхэр къаготIысхьагъэх.

Пасэу тIысыгъэхэр — Хэкужъыхьабл,
КIасэу тIысыгъэхэр — ЧылэунакI,
Уапэ къикIыщтыр сыды щыIакI?
Лъэпкъы тарихъыр орэкIэракI.

А лъэхъаным, а чIыналъэм
Афыпсыпэ къыщыхъугъ,
Зэрэлъэпкъэу имэфэкIэу,
Шъэм тIокIитIуи ригъэхъугъ.
Лъэпкъы гъогоу ухэсыгъэм
Афыпсыпи хэмыныгъ,
Зэо пчъагъэу зигугъу тшIыгъэм
ЧIэнэгъабэ ригъэшIыгъ.

III
.......
......